SL Uradni list Evropske unije C 386/1

ŠTIRINAJSTO LETNO POROČILO V SKLADU S ČLENOM 8(2) SKUPNEGA STALIŠČA SVETA 2008/944/SZVP, KI OPREDELJUJE SKUPNA PRAVILA GLEDE NADZORA IZVOZA VOJAŠKE TEHNOLOGIJE IN OPREME

2012/C 386/01

UVOD

V poročilu so navedene dejavnosti EU in njenih držav članic v okviru izvajanja Skupnega stališča Sveta 2008/944/SZVP (1) v letu 2011 in 2012. Poročilo glede podatkov o izvozu konvencionalnega orožja zajema koledarsko leto 2011.

V letih 2011 in 2012 so EU in njene države članice še naprej izvajale Skupno stališče 2008/944/SZVP, ki opredeljuje skupna pravila glede nadzora izvoza vojaške tehnologije in opreme in ki je leta 2008 nadomestilo Kodeks ravnanja EU glede izvoza orožja, ki je veljal od junija 1998. V členu 15 Skupnega stališča je določeno, da se navedeno stališče pregleda tri leta po sprejetju. Zato je Delovna skupina Sveta EU za izvoz konvencionalnega orožja (COARM) v drugi polovici leta 2011 začela pripravljalno delo za pregled. V preteklih mesecih je bila izvedena temeljita ocena določb in izvajanja Skupnega stališča, v kateri je bilo potrjeno, da so določbe Skupnega stališča in instrumenti, določeni na podlagi tega stališča, še naprej ustrezni za izpolnjevanje ciljev, ki jih je Svet določil leta 2008, in trdna osnova za usklajevanje politik izvoza orožja držav članic. Svet si bo v prihodnjih mesecih še naprej prizadeval za iskanje načinov, kako izboljšati izvajanje Skupnega stališča. Predhodni rezultati postopka pregleda bodo predvidoma vključeni v sklepe Sveta do konca leta 2012.

Merilom in načelom Skupnega stališča 2008/944/SZVP so se uradno pridružile naslednje tretje države: Bosna in Hercegovina, Črna gora, Hrvaška, Islandija, Kanada, Nekdanja jugoslovanska republika Makedonija in Norveška. Delovna skupina COARM je leta 2011 razvila poseben sistem za izmenjavo informacij med EU in nekaterimi tretjimi državami, ki so se pridružile Skupnemu stališču.

V letih 2011 in 2012 so se spodbujale učinkovite nacionalne ureditve za nadzor izvoza orožja v izbranih tretjih državah v okviru Sklepa Sveta 2009/1012/SZVP z dne 22. decembra 2009 o podpori dejavnostim EU za spodbujanje nadzora nad izvozom orožja ter uveljavljanje načel in meril iz Skupnega stališča 2008/944/SZVP v tretjih državah (2).

EU in njene države članice so imele še naprej vodilno vlogo v procesu sprejemanja pogodbe o trgovini z orožjem ter so se temeljito pripravile na Konferenco ZN o pogodbi o trgovini z orožjem 2012, ki je potekala julija 2012, in na vse sestanke pripravljalnega odbora leta 2011 in 2012 ter na njih dejavno sodelovale. EU se še vedno zavzema za hiter in uspešen zaključek pogajalskega procesa v zvezi s pogodbo o trgovini z orožjem v začetku leta 2013. Prizadevanja EU so bila usmerjena tudi v ozaveščanje tretjih držav z dvostranskimi posvetovanji in organizacijo regionalnih seminarjev za ozaveščanje v okviru Sklepa Sveta 2010/336/SZVP (3).

I. IZVAJANJE SKUPNEGA STALIŠČA 2008/944/SZVP

1. Prenos Skupnega stališča 2008/944/SZVP v nacionalno zakonodajo ali upravne predpise

Države članice so zaprošene, da določbe iz Skupnega stališča prenesejo v svoje nacionalne sisteme za nadzor izvoza. Skupno stališče pomeni posodobitev kodeksa ravnanja EU pri izvozu orožja, ki ga je nadomestilo decembra 2008.

Med drugim razširja nadzor na posredovanje, tranzitno poslovanje in nematerialne prenose tehnologij, vsebuje pa tudi okrepljene postopke za uskladitev izvoznih politik držav članic.

Države članice morajo zagotoviti popoln prenos Skupnega stališča v njihove nacionalne zakonodaje ali upravne predpise. Stanje glede prenosa Skupnega stališča v nacionalne ureditve za nadzor izvoza orožja držav članic je razvidno iz priložene tabele C.

2. Navodila za uporabnike

Navodila za uporabnike so ključen pripomoček, v katerem so povzete dogovorjene smernice za izvajanje operativnih določb Skupnega stališča 2008/944/SZVP in razlaga meril zanje. Navedena so v členu 13 Skupnega stališča.

Ta navodila je pripravila Delovna skupina Sveta za izvoz konvencionalnega orožja (COARM) in se po potrebi posodabljajo. V prvi vrsti so namenjena uradnikom, pristojnim za izdajo izvoznih dovoljenj, in s tem znatno in pragmatično prispevajo k usklajevanju politik in postopkov, ki jih države članice uporabljajo za izvoz orožja. Navodila so javen dokument, na voljo na spletni strani Evropske službe za zunanje delovanje (4).

Navodila za uporabnike med drugim vsebujejo poglavja o naslednjih vprašanjih:

(a) Obvestila o zavrnitvi in posvetovanja

Obvestila o zavrnitvi in dvostranska posvetovanja še naprej vsakodnevno potekajo prek elektronskega sistema EU COREU. Izmenjava informacij je pravočasna, kar zagotavlja preglednost politik izvoza orožja držav članic v razmerju do določenih končnih namembnih držav in končnih uporabnikov.

Prejete zavrnitve, pa tudi rezultati dvostranskih posvetovanj, so zajeti v osrednji elektronski zbirki podatkov o zavrnitvah, ki jo upravlja EU. Zbirka podatkov, ki jo upravlja Evropska služba za zunanje delovanje, je dinamičen sistem, ki odraža politike držav članic glede nadzora izvoza orožja. Število zavrnitev glede na namembno državo in glede na kategorijo iz seznama vojaškega blaga v letu 2011 je navedeno v vrstici (d) v razpredelnicah iz tabele A.I (v prilogi tega poročila); število poizvedb, ki jih je izdala ali sprejela posamezna država članica, ter število poizvedb glede na namembno državo je označeno v tabeli B.I oziroma B.II.

(b) Najboljše prakse pri razlagi meril

Delovna skupina COARM je razvila najboljše prakse za tolmačenje meril iz Skupnega stališča 2008/944/SZVP, izhajala pa je iz nacionalnih najboljših praks in upoštevala prispevke drugih zadevnih interesnih skupin.

Njihov namen je doseči večjo skladnost med državami članicami pri uporabi meril Skupnega stališča, med drugim z opredelitvijo dejavnikov, ki jih je treba upoštevati pri ocenjevanju vlog za izvozno dovoljenje. Uporaba najboljših praks je namenjena uradnikom, pristojnim za izdajo izvoznih dovoljenj, in drugim uradnikom v vladnih službah in agencijah. Ti uradniki s svojim strokovnim znanjem prispevajo k postopku odločanja v zvezi z regionalnimi, pravnimi (npr. pravo človekovih pravic, mednarodno javno pravo), tehničnimi, razvojnimi vprašanji ter vprašanji, povezanimi z varnostjo in vojsko.

3. Pregled Skupnega stališča 2008/944/SZVP

V členu 15 Skupnega stališča je določeno, da se navedeno stališče pregleda tri leta po sprejetju. Zato je Delovna skupina Sveta EU za izvoz konvencionalnega orožja (COARM) v drugi polovici leta 2011 začela pripravljalno delo za pregled, temeljita ocena določb iz Skupnega stališča pa je bila izvedena leta 2012. Sodelovanje zadevnih zainteresiranih strani, kot so Evropski parlament in predstavniki civilne družbe, je bilo zagotovljeno z organizacijo vrste tematskih sestankov.

Na podlagi izvedene ocene je bilo ugotovljeno, da so določbe Skupnega stališča in instrumenti, določeni na podlagi tega stališča, še naprej ustrezni za izpolnjevanje ciljev, ki jih je Svet določil leta 2008, in trdna osnova za usklajevanje politik izvoza orožja držav članic. Predhodni rezultati postopka pregleda bodo predvidoma vključeni v sklepe Sveta do konca leta 2012.

Obenem je bilo ugotovljeno, da je mogoče doseči nadaljnji napredek pri izvajanju Skupnega stališča in zagotavljanju največje možne usklajenosti držav članic na področju izvoza konvencionalnega orožja. Svet si bo v zvezi s tem v prihodnjih mesecih še naprej prizadeval za iskanje načinov, kako izboljšati izvajanje Skupnega stališča.

4. Ozaveščanje zunaj EU

V členu 11 Skupnega stališča so države članice pozvane, naj „si močno prizadevajo, da bi spodbudile druge države, ki izvažajo vojaško tehnologijo ali opremo, da upoštevajo merila tega skupnega stališča“. V letu 2011 in do sedaj v letu 2012 so države članice in EU nadaljevale usklajene dejavnosti ozaveščanja (glej priloženo tabelo D).

Na podlagi Sklepa 2009/1012/SZVP so bila dodeljena sredstva za pet seminarjev regionalnega ozaveščanja in štiri izmenjave osebja s tretjimi državami, ki so z EU tesno povezane. Tehnična izvedba je bila zaupana nemškemu zveznemu uradu za ekonomijo in nadzor izvoza (BAFA).

Leta 2011 sta potekala četrti in peti seminar za ozaveščanje iz Sklepa 2009/1012/SZVP, in sicer maja 2011 v Podgorici, Črni gori, za države Zahodnega Balkana (Albanija, Bosna in Hercegovina, Hrvaška, Nekdanja jugoslovanska republika Makedonija, Črna gora in Srbija) ter novembra 2011 v Kijevu, Ukrajini, za vzhodnoevropske in kavkaške partnerske države, ki sodelujejo v evropski sosedski politiki (Armenija, Azerbajdžan, Belorusija, Gruzija, Republika Moldavija in Ukrajina).

Kar zadeva izmenjave osebja, predvidene v sklepu Sveta, je Madžarska junija 2011 gostila študijski obisk hrvaških nadzornikov za izvoz orožja, Portugalska pa je oktobra 2011 gostila študijski obisk nadzornikov iz Nekdanje jugoslovanske republike Makedonije in Črne gore. Tudi Poljska je novembra 2011 gostila študijski obisk nadzornikov za izvoz orožja iz Hrvaške, Nekdanje jugoslovanske republike Makedonije in Črne gore, Češka pa januarja 2012 študijski obisk nadzornikov iz Hrvaške, Nekdanje jugoslovanske republike Makedonije in Črne gore. Te izmenjave osebja so nadzornikom iz držav kandidatk za EU omogočile, da so se seznanili z izkušnjami držav članic glede vsakodnevnega izvajanja carinskih zadev, ki so povezane z izvozom orožja, nadzora posredovanja in tranzita, poročanja in preglednosti, notranjih programov skladnosti izvoznikov ter glede nacionalnega izvajanja mednarodnih sankcij in sankcij EU.

V drugi polovici leta 2012 so se začele priprave na sprejetje novega sklepa Sveta o dejavnostih ozaveščanja, da bi spodbujali upoštevanje načel in meril iz Skupnega stališča v tretjih državah.

5. Srečanja v okviru političnega dialoga

Polletna srečanja v okviru političnega dialoga o zadevah nadzora izvoza orožja so potekala leta 2011 in 2012 z Norveško, Kanado, Ukrajino, Združenimi državami in Rusko federacijo, leta 2012 tudi prvič s Srbijo.

Ti politični dialogi so ustvarili forum za tvorne razprave o zadevah vzajemnega interesa, kot so izvozne politike v določene namembne države, vprašanja skladnosti in nadzora ter proces sprejemanja pogodbe o trgovini z orožjem.

6. Posodabljanje Skupnega seznama vojaškega blaga Evropske unije

Skupni seznam vojaškega blaga Evropske unije je v okviru skupne zunanje in varnostne politike zavezujoč. Odraža se v obsegu proizvodov, povezanih z obrambo, ki je priložen Direktivi 2009/43/ES Evropskega parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti (5).

Svet je 27. februarja 2012 sprejel posodobljeno različico seznama, ki upošteva spremembe v seznamu streliva iz Wassenaarskega sporazuma, dogovorjene na plenarnem zasedanju Wassenaarskega sporazuma leta 2011. Posodobljena različica Skupnega seznama vojaškega blaga Evropske unije je bila objavljena v Uradnem listu Evropske unije C 85 z dne 22. marca 2012, str. 1.

7. Posredovanje orožja

Svet se je dogovoril, da je treba zaveze glede izmenjave informacij, določene v Skupnem stališču Sveta 2003/468/SZVP z dne 23. junija 2003 o nadzoru posredovanja orožja (6), uresničevati prek mehanizma, določenega v Skupnem stališču 2008/944/SZVP. V skladu s členom 5 Skupnega stališča 2003/468/SZVP so države članice sprejele ločene ureditve za izmenjavo informacij o odobrenih in zavrnjenih dovoljenjih za posredovanje. Poleg tega so v skladu s členoma 4 in 5 Skupnega stališča 2003/468/SZVP tiste države članice, ki so zahtevale, da posredniki pridobijo pisno pooblastilo za opravljanje vloge posrednika, in/ali imajo vzpostavljen register posrednikov orožja, vzpostavile ločeno ureditev za izmenjavo zadevnih informacij o registriranih posrednikih. Informacije o odobrenih in zavrnjenih dovoljenjih za posredovanje v državah članicah EU so v priloženi tabeli A.III.

Podrobne informacije o nacionalnem izvajanju skupnega stališča za izvajanje skupnega stališča o posredovanju orožja ali – za tiste države članice, ki skupnega stališča še ne izvajajo v celoti – informacije o trenutnem stanju izvajanja tega stališča, so navedene v priloženi tabeli C.

8. Obrambni prenosi znotraj EU

Direktiva 2009/43/ES o poenostavitvi obrambnih prenosov znotraj EU določa, da bodo države članice najpozneje do 30. junija 2011 sprejele in objavile zakone in druge predpise, potrebne za uskladitev s to direktivo. Države članice morajo sprejete ukrepe začeti izvajati 30. junija 2012. Po sprejetju Direktive leta 2009 so države članice v okviru odbora, ki mu predseduje Komisija, razpravljale o tem, kako bi najbolje rešile vprašanja, nastala v zvezi s prenosom Direktive v njihovo nacionalno zakonodajo. Na podlagi prispevka tega odbora je Komisija 11. januarja 2011 sprejela priporočilo (7) o certificiranju obrambnih podjetij iz člena 9 Direktive 2009/43/ES. Priloga k Direktivi, ki določa obseg obrambnih proizvodov, ki jih Direktiva zajema, je bila spremenjena glede na posodobitve Skupnega seznama vojaškega blaga EU z direktivama Komisije 2010/80/EU (8) in 2012/10/EU (9), nadaljnja posodobitev pa naj bi bila opravljena do konca leta 2012.

9. Dialog z Evropskim parlamentom in nevladnimi organizacijami

Po začasni prekinitvi sestankov z Evropskim parlamentom in do vzpostavitve Evropske službe za zunanje delovanje se je dialog med delovno skupino COARM in Evropskim parlamentom ponovno začel 5. decembra 2011, tako da je bil pred pododborom za obrambo in varnost zaslišan predsednik delovne skupine COARM.

V skladu s preteklo prakso so bili v obdobju 2011–2012 vsakih šest mesecev organizirani sestanki delovne skupine COARM z nevladnimi organizacijami.

II. POGODBA O TRGOVINI Z OROŽJEM (ATT)

1. Sodelovanje na sejah pripravljalnega odbora

Doseči pravno zavezujočo in dobro utemeljeno pogodbo o trgovini z orožjem (ATT) je ena izmed prednostnih nalog zunanje politike Evropske unije. ATT lahko z vzpostavitvijo skupnih, visokih mednarodnih standardov bistveno prispeva k ureditvi mednarodne trgovine z orožjem, ki bi tako postala preglednejša in odgovornejša. Proces glede ATT je dosegel ključno točko, ko je bila julija 2012 sklicana konferenca ZN, ki ji je bil podeljen mandat za pogajanje o pogodbi.

V obdobju med letoma 2011 in 2012 so Evropska unija in njene države članice močno podpirale in sodelovale v procesu glede pogodbe o trgovini z orožjem pod vodstvom ZN. V času priprav na seje pripravljalnega odbora ATT (februarja in julija 2011 ter februarja 2012) ter na konferenco ZN julija 2012 se je namenska podskupina Delovne skupine COARM redno sestajala, da bi izmenjala mnenja in uskladila stališča, in s tem omogočila EU, da je še naprej zelo dejaven in viden akter v procesu oblikovanja ATT. Na podlagi usklajenih stališč EU so EU in njene države članice opravile tudi obširna posvetovanja s tretjimi državami, zlasti glavnimi proizvajalkami orožja, ter s predsednikom konference ZN, veleposlanikom Robertom Garcío Moritánom.

Medtem ko EU priznava, da je bil na konferenci ZN dosežen pomemben napredek, obžaluje, da ni bilo mogoče doseči dogovora o končnem besedilu pogodbe. Nadaljevala se bodo okrepljena prizadevanja, da bi se pogajalski proces hitro in uspešno zaključil na končni konferenci ZN v začetku leta 2013, s čimer bodo zaključena pogajanja na podlagi osnutka pogodbe z dne 26. julija 2012.

2. Ozaveščanje v kontekstu Sklepa 2010/336/SZVP z dne 14. junija 2010 o dejavnostih EU v podporo pogodbi o trgovini z orožjem

Od leta 2009 je EU posebej dejavno pri tretjih državah podpirala proces ATT, da bi se povečala udeležba vseh držav članic ZN v posvetovanjih ZN ter izboljšalo njihovo razumevanje različnih elementov prihodnje pogodbe.

Na podlagi rezultatov, dobljenih s prvim nizom dogodkov za ozaveščanje, financiranih na podlagi Sklepa Sveta 2009/42/SZVP (10), se je EU odločila povečati prizadevanja za okrepitev sodelovanja v procesu ATT in boljše razumevanje tega procesa s sprejetjem Sklepa 2010/336/SZVP.

V letih 2011 in 2012 so v okviru sklepa Sveta iz leta 2010 potekali seminarji o ozaveščanju v Casablanci, Maroko (februar 2011), za države severne, zahodne in srednje Afrike, v Montevideu, Urugvaj (april 2011), za ameriške in karibske države, na Baliju, Indonezija (junij 2011), za države Vzhodne Azije in Pacifika, v Nairobiju, Kenija, za vzhodno- in južnoafriške države (februar 2012), v Beirutu, Libanon, za bližnjevzhodne države (marec 2012) ter v Beogradu, Srbija, za evropske in kavkaške države (april 2012). Organizirali so se tudi spremljajoči dogodki ob robu sej pripravljalnega odbora ATT, ki so februarja in julija 2011 potekale v New Yorku, ter ob robu 66. zasedanja Prvega odbora Generalne skupščine ZN oktobra 2011. Končni dogodek je bil v New Yorku ob robu Konference ZN o pogodbi o trgovini z orožjem julija 2012.

III. PREDNOSTNE SMERNICE ZA DELOVNO SKUPINO COARM ZA BLIŽNJO PRIHODNOST

S sprejetjem pravno zavezujočega Skupnega stališča 2008/944/SZVP so bili opredeljeni temeljni elementi skupnega pristopa k nadzoru izvoza konvencionalnega orožja iz držav članic. Kljub napredku, ki ga predstavlja sprejetje Skupnega stališča, bo treba opraviti še veliko dela, zlasti na področjih, ki v preteklosti niso bila obravnavana, oziroma tam, kjer je z nadaljnjim delom treba utrditi in nadgraditi doseženo. Pregled Skupnega stališča, kakor ga določa njegov člen 15, je do zdaj omogočil opredelitev področij, kjer bi se lahko na izvedbeni ravni bolje v celoti izkoristile možnosti besedila Skupnega stališča.

V bližnji prihodnosti so prednostne smernice naslednje:

1. zaključiti pregled Skupnega stališča 2008/944/SZVP in obravnavati področja za izboljšavo, ki so bila opredeljena v okviru ocenjevanja, da bi se doseglo učinkovitejše izvajanje Skupnega stališča;

2. po potrebi posodobiti Navodila za uporabnike in Skupni seznam vojaškega blaga EU, predvsem glede na rezultate postopka pregleda Skupnega stališča;

3. zagotoviti, da tiste države članice, ki tega še niso storile, sprejmejo ustrezne nacionalne predpise ali upravna pravila, da se v celoti uveljavi: — Skupno stališče 2003/468/SZVP o nadzoru posredovanja orožja, — Skupno stališče 2008/944/SZVP, ki opredeljuje skupna pravila glede nadzora izvoza vojaške tehnologije in opreme;

4. nadaljevati usklajevanje na ravni EU ter prispevati k pogajalskemu procesu o pogodbi o trgovini z orožjem, da bi se zagotovil hiter in uspešen zaključek pogajanj v okviru Združenih narodov;

5. nadaljevati dejavnosti ozaveščanja delovne skupine COARM zaradi spodbujanja načel in meril Skupnega stališča 2008/944/SZVP, ob upoštevanju rezultatov ocene izvajanja Sklepa 2009/1012/SZVP;

6. še naprej nadgrajevati izmenjavo informacij in najboljših praks s tretjimi državami, ki so se pridružile Skupnemu stališču 2008/944/SZVP, v posvetovanju z zadevnimi interesnimi skupinami;

7. nadaljevati dialog z Evropskim parlamentom in nadalje razvijati odnose s civilno družbo in industrijo;

8. zagotoviti hitro pripravo in objavo petnajstega letnega poročila EU o izvozu orožja.

(1) UL L 335, 13.12.2008, str. 99.

(2) UL L 348, 29.12.2009, str. 16.

(3) UL L 152, 18.6.2010, str. 14.

(4) http://www.eeas.europa.eu/non-proliferation-and-disarmament/arms-export-control/index_sl.htm

(5) UL L 146, 10.6.2009, str. 1.

(6) UL L 156, 25.6.2003, str. 79.

(7) UL L 11, 15.1.2011, str. 62.

(8) UL L 308, 24.11.2010, str. 11.

(9) UL L 85, 24.3.2012, str. 3.

(10) UL L 17, 22.1.2009, str. 39.